C 484/28
RO
Jurnalul Oficial al Uniunii Europene
20.12.2022
O nouă față națională a monedelor euro destinate circulației (2022/C 484/10)
Fața națională a noii monede comemorative de 2 euro destinate circulației și emise de Spania Monedele euro destinate circulației au curs legal în toată zona euro.
În vederea informării publicului și a tuturor părților care manipulează monedele, Comisia publică o descriere a modelelor tuturor noilor monede (1).
În conformitate cu concluziile Consiliului din 10 februarie 2009 (2), statele membre din zona euro și țările care au încheiat cu Uniunea Europeană un acord monetar privind emiterea de monede euro pot emite monede euro comemorative destinate circulației, cu anumite condiții, printre care aceea de a nu folosi decât valoarea de 2 euro.
Aceste monede au aceleași caracteristici tehnice ca celelalte monede de 2 euro, însă fața lor națională prezintă un model comemorativ cu o puternică semnificație la nivel național sau european.
Țara emitentă: Spania Obiectul comemorării: UNESCO: Parcul național Garajonay Descrierea modelului: Parcul național Garajonay, situat în mijlocul insulei La Gomera, în arhipelagul Insulelor Canare, a fost înscris pe lista siturilor care fac parte din patrimoniul mondial, fiind un exemplu remarcabil și bine conservat de laurisilva (pădure de dafini), un ecosistem excepțional, rămășiță vie a pădurilor tropicale vechi și a pădurilor temperate calde care au ocupat o mare parte din Europa și Africa de Nord în era terțiară.
Moneda prezintă o imagine a „Roque de Agando” și un detaliu al „pădurii de laurisilva”.
În partea dreaptă și cu majuscule se află țara emitentă „ESPAÑA” și anul emisiunii „2022”.
În partea superioară, în partea dreaptă, se află marca monetăriei.
Inelul exterior al monedei conține cele 12 stele ale drapelului european.
Numărul estimat de monede care urmează să fie emise: 1 000 000 Data emisiunii: Primul trimestru 2022
(1) A se vedea JO C 373, 28.12.2001, p.
1, cu privire la fețele naționale ale tuturor monedelor emise în 2002.
(2) A se vedea concluziile Consiliului Afaceri Economice și Financiare din 10 februarie 2009 și Recomandarea Comisiei din 19 decembrie 2008 privind orientările comune pentru fețele naționale ale monedelor euro și emiterea de monede euro destinate circulației (JO L 9, 14.1.2009, p. 52).